《水调歌头 其三 留别茶漕二使者》
宋代·京镗

数月已办去，今日始成行。天公怜我，特地趁晓作霜晴。

万里奔驰为米，四载淹留为豆，自笑太劳生。父老漫遮道，抚字愧阳城。

君有命，难俟驾，合兼程。故山心切，猿鹤应是怨仍惊。

多谢使华追路，不忍客亭分袂，已醉酒犹倾。莫久西南住，汉代急公卿。

作者简介：京镗（1138 —1200）字仲远，南宋丞相、词人，晚号松坡居士，豫章（今江西南昌）人。高宗绍兴二十七年进士。历知江州瑞昌县。孝宗召对称旨，擢监察御史，累迁右司郎官。淳熙十五年，授四川安抚制置使，知成都府。光宗绍熙二年（1191），召为刑部尚书。五年，签书枢密院事、参知政事。庆元二年（1196）拜右丞相，六年进左丞相，封翼国公。卒年六十三。卒后赠太保，谥文忠，后改谥庄定。有诗集七卷、词集《松坡居士乐府》二卷，《文献通考》传于世。事见《诚斋集》卷一二三《京公墓志铭》。《宋史》卷三九四有传。